Wara l-vot tal-lum, l-UE hija pass eqreb lejn il-ħolqien ta' qafas għall-Ewropa kollha għall-iskrinjar tal-investiment dirett barrani. Il-President tal-Kummissjoni, Jean-Claude Juncker, qal: “Il-ħeffa li biha rnexxielna nilħqu ftehim turi l-ħtieġa urġenti li jinħolqu regoli fil-livell Ewropew dwar l-iskrinjar tal-investiment barrani. Irridu li l-Ewropa żżomm l-aktar reġim miftuħ ta' investiment fid-dinja, iżda rridu niddefendu l-interessi strateġiċi tal-Ewropa u għalhekk għandna bżonn skrutinju fuq ix-xiri minn kumpaniji barranin li jimmira lejn l-assi strateġiċi tal-Ewropa. Nilqa' d-deċiżjoni tal-Parlament u issa nistenna li l-gvernijiet Ewropej jagħmlu l-istess.” Il-Kummissarju għall-Kummerċ, Cecilia Malmström qalet: “Ninsab kuntenta li l-Parlament Ewropew ta l-appoġġ tiegħu għal din l-inizjattiva. L-investiment barrani huwa essenzjali għas-saħħa tal-ekonomija Ewropea. Fl-istess ħin, huwa ċar li rridu nindirizzaw it-tħassib dwar ir-riskju għas-sigurtà maħluq minn ċerti investimenti f'assi, teknoloġiji u infrastruttura kritiċi. L-Istati Membri u l-Kummissjoni se jkollhom idea ġenerali ħafna aħjar tal-investimenti barranin fl-Unjoni Ewropea u, għall-ewwel darba, se jkollhom il-possibbiltà jindirizzaw kollettivament ir-riskji potenzjali għas-sigurtà u għall-ordni pubblika tagħhom.” Il-proposta biex jinħoloq l-ewwel qafas għall-UE kollha għall-iskrinjar tal-investiment dirett barrani ġiet żvelata mill-President Juncker waqt id-diskors dwar l-Istat tal-Unjoni tal-2017. It-test approvat illum mill-Parlament kien ir-riżultat ta' taħditiet bejn il-Parlament Ewropew, il-Kunsill u l-Kummissjoni li tlestew fl-20 ta' Novembru 2018. Il-qafas Ewropew għall-iskrinjar tal-investiment dirett barrani se jippermetti lill-Istati Membri u lill-Kummissjoni jikkooperaw u jiskambjaw informazzjoni dwar investimenti minn pajjiżi terzi li jistgħu jaffettwaw is-sigurtà jew l-ordni pubblika fl-UE. Il-qafas ġdid - joħloq mekkaniżmu ta' kooperazzjoni fejn l-Istati Membri u l-Kummissjoni jkunu jistgħu jiskambjaw l-informazzjoni u jqajmu tħassib relatat ma' investimenti speċifiċi. - jippermetti lill-Kummissjoni toħroġ opinjonijiet meta investiment jhedded is-sigurtà jew l-ordni pubblika ta' aktar minn Stat Membru wieħed, jew meta investiment jista' jdgħajjef proġett jew programm ta' interess għall-UE kollha, bħall-Orizzont 2020 jew Galileo. - iħeġġeġ il-kooperazzjoni internazzjonali dwar l-iskrinjar tal-investiment, inkluż il-qsim tal-esperjenza, l-aħjar prassi u informazzjoni dwar kwistjonijiet ta' tħassib komuni. - jistabbilixxi ċerti rekwiżiti għall-Istati Membri li jixtiequ jżommu jew jadottaw mekkaniżmu ta' skrinjar fil-livell nazzjonali. L-Istati Membri se jkollhom ukoll l-aħħar kelma dwar jekk operazzjoni speċifika ta' investiment għandiex titħalla ssir jew le fit-territorju tagħhom. - iqis il-ħtieġa kemm ta' skadenzi qosra li jgħinu n-negozju kif ukoll ta' rekwiżiti stretti ta' kunfidenzjalità. Ir-Regolament se jidħol fis-seħħ ladarba l-Kunsill jagħti l-approvazzjoni tiegħu wkoll. Wara dan, l-Istati Membri u l-Kummissjoni se jkollhom 18-il xahar biex jistabbilixxu l-arranġamenti meħtieġa biex il-mekkaniżmu l-ġdid jibda jopera. Sfond L-UE għandha wieħed mill-aktar reġimi ta' investiment miftuħa fid-dinja, kif rikonoxxut mill-OECD fl-indiċi tagħha ta' restrizzjoni tal-investiment. L-UE hija d-destinazzjoni ewlenija tal-investiment dirett barrani fid-dinja: l-istokks tal-investiment dirett barrani li għandhom investituri minn pajjiżi terzi fl-UE kienu jammontaw għal EUR 6 295 biljun fi tmiem l-2017. Bħalissa hemm 14-il Stat Membru li għandhom mekkaniżmi nazzjonali ta' skrinjar fis-seħħ. Għalkemm dawn jistgħu jkunu differenti fit-tfassil u fl-ambitu tagħhom, huma għandhom l-istess għan li jippreservaw is-sigurtà u l-ordni pubblika fil-livell nazzjonali. Diversi Stati Membri huma fil-proċess li jirriformaw il-mekkaniżmi ta' skrinjar tagħhom jew li jadottaw oħrajn ġodda. B'mod parallel ma' din il-proposta, is-servizzi tal-Kummissjoni qed jiffinalizzaw analiżi dettaljata tal-investiment dirett barrani fl-UE. Il-Kummissjoni waqqfet ukoll grupp ta' koordinazzjoni mal-Istati Membri biex jgħin fl-identifikazzjoni ta' tħassib u soluzzjonijiet strateġiċi konġunti fil-qasam tal-investiment dirett barrani. Għal aktar informazzjoni: Skeda informattiva Il-proposta inizjali tal-Kummissjoni